         . 
[image: image1.png]



                    PARLAMENTUL  ROMÂNIEI

                                     CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                             Bucureşti, 1 martie 2016
              Nr. Pl-x  231/2015


                                               RAPORT

asupra

propunerii legislative pentru modificarea Legii 202/1998 privind organizarea Monitorului Oficial al României

În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii 202/1998 privind organizarea Monitorului Oficial al României, trimisă cu adresa nr. Pl-x 231 din 11 martie 2015, înregistrată cu nr. 4c-11/383 din 12 martie 2015.

Senatul, în calitate de primă Cameră sesizată, a respins propunerea legislativă în şedinţa din 4 martie 2015. 
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.

Propunerea legislativă are ca obiect de reglementare modificarea art.19 din Legea nr.202/1998 privind organizarea şi funcţionarea Monitorului Oficial al României, republicată, în sensul realizării unui produs electronic conţinând actele publicate, care să poată fi accesat gratuit pe internet şi să fie disponibil în varianta pentru citire permanent, pentru actele publicate în Partea I, în timp ce actele publicate în părţile II – VII ale Monitorului Oficial să fie disponibile gratuit doar 10 zile de la publicare.

Iniţiatorul proiectului de act normativ consideră că reglementarea în vigoare din Legea nr. 202/1998 privind organizarea Monitorului Oficial al României încalcă dreptul constituţional al cetăţenilor români de acces la informaţii de interes public, nerespectând dispoziţiile art. 31 din Constituţia României care reglementează la alin.(1) faptul că “Dreptul persoanelor de a avea acces la orice informaţie de interes public nu poate fi îngrădit”.

Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr. 1012 din 19 septembrie 2014.
Guvernul României, conform punctului de vedere transmis prin adresa cu nr.532/DRP din 7 aprilie 2015 nu susţine adoptarea propunerii legislative întrucât “aplicarea măsurilor preconizate ar avea un impact negativ asupra veniturilor regiei”.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 1 martie 2016.

Membrii Comisiei juridice, de disciplină şi imunităţi au fost prezenţi la şedinţă conform listei de prezenţă.

Potrivit prevederilor art. 54 din Regulamentul Camerei Deputaţilor, republicat, la dezbaterea iniţiativei legislative a participat, în calitate de invitat, doamna Adriana Costescu – director general al Regiei Autonome Monitorul Oficial S.A.
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru modificarea Legii 202/1998 privind organizarea Monitorului Oficial al României, având în vedere motivele expuse în punctul de vedere al Guvernului.
În raport cu obiectul şi conţinutul său, iniţiativa legislativă face parte din categoria legilor ordinare.
                   PREŞEDINTE,                                                    SECRETAR,

BOGDAN LIVIU CIUCĂ                                       VASILE VARGA

Consilier parlamentar,





            Rodica Penescu

